MASS AT RADIO WEST, MBARARA CITY - 5th SUNDAY OF LENT
 21 March 2021

 Readings/Amashomo

Jeremiah 31:31-34; Hebrews 5:7-9; John 12:20-33

Homily/Ekyegyeso

a) Okusiima Radio West na Vision Group
Natungire omugisha gw’okwija aha mbeho za TV West, ninyenda kugwejunisa kusiima staff ya TV West n’abakozi baayo boona; nangwa ninyongyerera aha siime egyo kwebaza na Vision Group, ahabw’okuguma nibaha abaheereza ba Ruhanga, n’abaikiriza Kristo, omugisha gw’okutunga Ekitambo kya Misa, itwe abakye abari omu mwanya ogu. Baitu Sr. Stella Watsema angizire ngu abari kuhurikiriza puroguraamu egi aha mbeho za TV West, abari omuri Uganda, n’abari ahhruny’ehanga (on the international level), babaasa kuhika abahurikiza million 17, nari n’okukiraho. Hati mungambire Ekereziya omu Uganda yaitu, erikubaasa kushutamisa nangwa abantu million emwe. Nangwa n’Ekereziya ya Vaticano, eya Rooma, tebaasa kuhitsya enamba ya million 5. Nahabw’ekyo, nimwebare imwe aba TV West, kuyamba abarikwegyesa kuhika abantu nyamwingi, na munonga omu bwiire obu obwa Coronavirus (Covid-19). Za TV na za Radio, ziyambire abantu ba Mukama, kuriisibwa Ekigambo kye. Ningira tuteerere TV West na staff yaayo omu ngaro!!!

b) Amahega/Enyomyo z’Ekisiibo
Nitumanya kurungi, ku Abaikiriza Kristo, Abakakatoliki n’Abakurisitaayo, turi omu bwiire obutweeta obw’Ekisiibo nari Karema. Abasiraamu nabo baine obwiire bwabo bw’Ekisiibo, obu bamanya nka Ramadhani, obwahukaine ahabw’Abaikiriza Kristo. Itwe, abeeyeta Abaikiriza omuri Kristo, nitumanya ngu Ekisiibo kyombekirwe aha mahega, nari enyomyo nk’ishatu: Okweshengyereza okukiraho (okuta omutima gwaitu gwona aha kweshabira, n’okushabira abantu ba Mukama, ahu bari kushanga hoona, ngu Mukama tweena atugirire embabazi omu bytaago byaitu nyamwingi; obwiire bw’Ekisiibo burimu n’enyomyo endiijo, niyo ey’okwesiibyakwo (obariiremu n’okwecwisa emize n’emicwe mibi, hamwe n’obweremwa bw’okukunda ebinuriirizi by’ensi, ebikira kututwara emitima), omu mbu y’emitima yaitu kuguma Rita ahari Mukama, tukaza omu byaitu). Nahabw’ekyo obwiire bwa Karema, ti bw’amaremesa, baitu n’obunaku bw’okweyima eby’ensi n’ebituhuzya, amaisho tukagahanga Nyakutuhanga; enyomyo ya kashatu y’Ekisiibo, n’okugyezaho kukora eby’embabazi - omu kuhweera abooro n’abakyene, abu turi kumanya ngu batwetooreire, kandi ti bakye. Imwe abamanyiriire kushoma Baiburi, enyomyo ezo muzeeshomere omu Evangiri ya Matayo 6:1-18; na Isaaya 66:1ff... kwongyera kwecumitiriza n’okukyenga amakuru g’ekisiibo. Enyomyo ezo ishatu ziba ez’okwetebeekanisiza, eby’okuganga, okufa, n’okuzooka kwa Mukama waitu Yesu Kristo, ngu nk’oku Paulo Omuhikiriire agamba, abaabatiziibwe bafa nawe, kandi bazooka nawe (Abarooma 6:1-14).

Okubabeera ow’amazima, tweena ti twiine muringo gumwe gw’okwetebeekanisiza eby’okufa n’okuzooka kwa Kristo, niyo Paska. Bamwe omuri itwe niturahukirwa kuhikiiriza ziri nyomyo z’ekisiibo; baitu abandi nitukurira amaguru, tutegyeereza kwetebeekanisa aha shaaha y’aha muheru. Aha niho ndikwendera ngu mbatebezeho ka sistore ya Kanyogombwa ei beeta omu rurimi Orungyereza, ‘maize worm). Ningira ngu abarateekireho ebicoori omu bishushu byabyo, nari abarabiguzireho, hariho obu ori kushuubura ekicoori, okashanga zimwe aha Nima zaakyo zatahiriirwe Kanyogombwa, ekazirya, obumwe ekafeeramu, ekicoori kika kutama, okakinuga, okaburwa n’agakirya. Hoona naabaiha? 

c) Ka Sitore ka Kanyagombwa (maize worm)
Hati akatebyo nikagira ngu banywani ba Kanyagombwa, ku bareebire yaaza omu kicoori, bagirabura, ngu erye neyahuza, ebe yaruga omu kicoori. Yo yaabagira eti: “murekye kunta aha puresha, ka mbe ninyeriira.” Obwiire bwomuhingi bw’okusharuura ku bwairiire hahi, banywani ba Kanyagombwa baija naagaruka baagirarabura bati: “Kanyagombwa ruga omu kicoori, reeba baaza kukikonora bakiteekye, yahuza otakahiira omu safuriya.” Ndi Kanyogombwa, eti: “nyowe mundekye, ninyija kuruga omu kicoori baaba nibakita omu safuriya; ka mbe ninyeriira.” Manya, omuteeki ebicoori yaabita omu safuriya, yaahembamu omuriro. Banywani ba Kanyagombwa ahu baiziire kumweeta kuruga omu kicoori, akaba yasiriire, gwahweiremu, atakigamba! Hari Abanyankore bacwa enfumu ngu, “ka Nkore bikanye, akafa atashweire?” Ngu “ka ndiinde ehweyo akacumita engugye” (kiri kigambo nakitiina)!

Sitore egi netwegyesaki, na munonga aha by’Ekisiibo, n’okwetebeekanisiza Paska. Eri izooba nitujaguza Esande ya kataano omu Kisiibo. Ebyo twayetebeekaniise ekirikumara, nari bamwe omuri itwe turi last minute strugglers? Yeshushanirize ngu nooza kutaayayisa omugyenyi w’ekitiinwa nka nyenkyakare; akajiija k’aheeru y’eka yaawe, tokakashuusize, akacwamba kagishwekire; tokabaagire, nari kugura akanyama ku araarye, tokakozire na shopping y’ebigyenderaho. Ebyo ogwo mugyenyi naija kwakiirwa gye, asiibure ashemereirwe? Ntahi! Nari, teera akashushani k’omwegi, owagiire aha Yunivasite kushoma, kwonka atuura nayeshara Lectures, na course work tagikora; ayetuurira omu by’okukyakara. Hati, aijuka ku nyentsya aineho final exam (ekigyezo ky’aha muheru); Ararat atagwejegyeire, n’ebi ari kushoma omu mutwe tibizamu. Noogira ngu ekyo kigyezo naija kukikora gye akisingye? Wa!

d) Okuhendera
Hati hatsigarayo Wiiki emwe kuza omu bwiire bwa Paska, nyowe naiwe ninyenda twebuuze yaaba turi nk’eriya Kanyogombwa; ebyo Omujuni w’ensi tumweteguriire kumwakiira kurungi; ebyo ekigyezo nituza kukisinga, nari nikiza kututeera entire!?
We Mukama atweteguriire! Manya naakora endagaano ya rukundo naitwe eri izooba, nk’oku yaagikozire na ba tatenkuruitwe Abaisraeli, abagumize ati: “Mbwenu egi niyo ndagaano ei ndikora na Israeli...Ndyabatamu eby’omumiteeka ryangye. Mbihandiikye omu mitima yaabo, mbe Ruhanga waabo, nabo babe abantu bangye” (Yeremiya 31:33). Endagaano egyo ekahikiririzibwa omuri Kristo, owatufeereire akatuzookyera. Ebyo nyowe naiwe tumaririire kumukunda n’okumubeera omwesigwa, nka Yesu oku abitugirira? Eryo turibare nk’eibanja (Abaheburaayo 5:7-9). Nyabura tumwehitsye ati June (Yohaana 12:20-33).

Mukama agume naimwe!

